b'\n_START_ARTICLE_\nSigitas Po\xc5\xa1kus\n_START_PARAGRAPH_\nSigitas Po\xc5\xa1kus (g. 1957 m. rugs\xc4\x97jo 13 d.) \xe2\x80\x93 lietuvi\xc5\xb3 poetas, prozininkas.\n_START_SECTION_\nBiografija\n_START_PARAGRAPH_\nGim\xc4\x97 1957 m. rugs\xc4\x97jo 13 d. Alseikose, \xc5\xa0ilut\xc4\x97s r. T\xc4\x97vai \xe2\x80\x93 pedagogas, Lietuvos laisv\xc4\x97s kov\xc5\xb3 dalyvis Stasys Po\xc5\xa1ka ir ra\xc5\xa1ytoja, pedagog\xc4\x97 Ro\xc5\xbe\xc4\x97 Po\xc5\xa1kien\xc4\x97. 1975 m. baig\xc4\x97 Stasio \xc5\xa0imkaus auk\xc5\xa1tesniosios muzikos mokyklos (dab. Klaip\xc4\x97dos Stasio \xc5\xa0imkaus konservatorija) muzikos teorijos specialyb\xc4\x99, 1985 m. Vilniaus universitete \xe2\x80\x93 lietuvi\xc5\xb3 kalbos ir literat\xc5\xabros studijas. \xc5\xa0iauli\xc5\xb3 ir Klaip\xc4\x97dos universitetuose skait\xc4\x97 paskaitas apie vaik\xc5\xb3 literat\xc5\xabr\xc4\x85, paskelb\xc4\x97 metodin\xc4\x97s literat\xc5\xabros. Dirbo Klaip\xc4\x97dos meninink\xc5\xb3 nam\xc5\xb3 direktoriumi. Ra\xc5\xa1o publicistinius straipsnius, redaguoja poezijos ir prozos knygas. Rengia literat\xc5\xabrin\xc4\x97s k\xc5\xabrybos seminarus ir pamokas moksleiviams. Gyvena Klaip\xc4\x97doje.\n_START_SECTION_\nK\xc5\xabryba\n_START_PARAGRAPH_\nDebiutavo 1991 m. poezijos rinkiniu \xe2\x80\x9eEil\xc4\x97ra\xc5\xa1\xc4\x8diai\xe2\x80\x9c. 1994 m. tapo Lietuvos ra\xc5\xa1ytoj\xc5\xb3 s\xc4\x85jungos nariu. Nuo 1995 m. ra\xc5\xa1o k\xc5\xabrinius vaikams._NEWLINE_S. Po\xc5\xa1kaus knyg\xc5\xb3 vaikams siu\xc5\xbeetai \xe2\x80\x93 tai \xc5\xbeaidimas su itin \xe2\x80\x9esunkiu\xe2\x80\x9c adresatu, visai ma\xc5\xbeu vaiku: knyga "Trumpos pasakait\xc4\x97s" skirta klausymui arba ankstyvajam skaitymui. Tarsi nepastebimai pereinama i\xc5\xa1 prozinio teksto \xc4\xaf eiliuot\xc4\x85, i\xc5\xa1moningai panaudojama m\xc4\xafsl\xc4\x97, kry\xc5\xbeia\xc5\xbeodis. Autorius apskritai labai atidus skaitytojo am\xc5\xbeiui. "Nebaigtoje pasakoje" S. Po\xc5\xa1kus eksperimentuoja su kalba: atsisako skyrybos \xc5\xbeenkl\xc5\xb3 (vaik\xc5\xb3 poezijoje tai nauja), taip susilpnindamas sintaksinius \xc5\xbeod\xc5\xbei\xc5\xb3 ry\xc5\xa1ius ir leisdamas \xc4\xafsi\xc5\xbeiebti \xc4\xafvairiems prasmi\xc5\xb3 niuansams; kai kurie jo eil\xc4\x97ra\xc5\xa1\xc4\x8diai yra visai be teksto \xe2\x80\x93 \xc5\xbeaid\xc5\xbeiama vien garsais. \xc4\xaetaigiai provokuojamas ir gana filosofinis pasaulio, jo subjektyvumo suvokimas.\n_START_SECTION_\n\xc5\xa0altinis\n_START_PARAGRAPH_\nK\xc4\x99stutis Urba. Literat\xc5\xabra vaikams ir paaugliams. In Naujausioji lietuvi\xc5\xb3 literat\xc5\xabra /1988-2002/, sudar\xc4\x97 Giedrius Vili\xc5\xabnas. Vilnius: Alma littera, 2003, 286 p.'